August | 2015 | Stillewe
Winter-wonder# 33: Affodille!
August 19, 2015 ~ Jeanne	~ Leave a comment
Vanoggend, uiteindelik, het die eerste affodil in my tuin begin blom. Maande gelede het ek die blombolle geplant, en nou uiteindelik is daar tekens van lewe. Hierdie laatwinter-blom is vir my een van die hoogtepunte van die wintertuin. Eerstens kom hulle te voorskyn net op die regte tyd – wanneer mens nou al goed moeg is vir winter, en bietjie kleur en vrolikheid in die omgewing benodig. Dit gaan gepaard met die wete dat lente, stadig maar seker, in aantog is. Tweedens – wel aanskou net die blom: Die simmetrie, die intensiteit van die kleur – geen wonder die ander naam daarvoor is die môrester nie.
Winter-wonder#32: die warmte van die tagine
August 13, 2015 ~ Jeanne	~ Leave a comment
Marokkaanse geregte leen hulself nogals tot die winter. Al daardie eksotiese geure: komyn, kaneel, koljander – die gebruik daarvan skep 'n soort warmte in die huis (en die maag) waarvan ek regtig hou. 'n Vriendin was so gaaf om vir my haar tagine te leen – daardie tradisionele Marokkaanse kookpot wat gebruik word om tagines/bredies te maak – en gister het ek dit vir die eerste keer ingespan, vir 'n bielie van 'n hoender-en-appelkoos-tagine.
Winter-wonder#31: Geurige sop (met 'n bietjie skop)
August 11, 2015 August 11, 2015 ~ Jeanne	~ Leave a comment
Gister tref dit my: die winter is (tegnies) amper verby en ek het nog nie een keer ordentlik sop gemaak nie. Sommer pure luiheid, want die hemel weet dit was al koud genoeg daarvoor. En toe die dag vanoggend breek en dis sommer aansienlik kouer as waaraan ons gewoond geraak het die laaste paar dae, besluit ek: vandag is die dag.